
Ion Longin Popescu: 2014 este Anul 25 de la Revoluţia Română. Dvs. aţi detectat 
„războiul nevăzut“ în lume şi în România. Ce este acest război? 
 
Călin Georgescu: Criza actuală oferă unei umanităţi îngenuncheate de atâtea rele 
prilejul de a medita asupra propriei supravieţuiri pe unica sa planetă. După ce a 
„îmblânzit“ natura, omul este supus acum manipulărilor de tot felul, spre profitul 
celor care stau la cârma şi, mai ales, în spatele marilor corporaţii. Nu se poate fura 
fără a controla mintea victimei. Discutăm azi de un război dus la nivelul minţii. 
Este purtat de marile corporaţii şi de 
politica neoliberală care au creat şi mențin în continuare criza. Lăcomia marii finanțe 
a produs actuala instabilitate economică şi socială. Marile corporaţii nu au nevoie de 
minţi libere ci de roboței care, motivaţi doar de cucerirea unei poziţii în ierarhie şi de 
avantajele unei vieţi luxoase, se înclină obedient la preceptele „politicilor corecte“. 
Personal, sfidez corectitudinea politică de toate culorile. 
 
Spre exemplu, Nestlé controlează peste 70% din apa îmbuteliată din lume, printre 
care Périer, San Pelegrino, Vittel. Este o acţiune neoliberală şi postcolonială care 
atentează la un drept fundamental al omului - accesul primar la apă. Poate fi un 
drept uman transformat în marfă, cu etichetă şi preţ?! 
Cea mai mare manipulare este înfăptuită de marile trusturi din industria alimentară 
şi farmaceutică, dar și de sistemul tradițional de educație, încremenit în desuetudine. 
Alimentele sunt oferite spre cumpărare fără să se țină cont de efectul lor asupra 
sănătăţii iar, la rândul lui, sistemul de sănătate tratează fără să țină cont de 
alimente. Nutriţia este pe ultimul loc în preocupările omului modern, dar şi la 
facultăţile de medicină. Foarte puţini dintre noi cred că de aici se pot trage cele mai 
multe dintre bolile cunoscute, că există un sistem ascuns, bine pus la punct, pentru 
ca noi să ne cumpărăm boala şi apoi să credem că ne putem redobândi pseudo-
sănătatea cumpărând iar medicamente sau proceduri costisitoare. Medicina a devenit 
echivalentă cu termenul „medicament“, iar tratarea bolii a devenit o industrie. 
În general, nu ne facem timp să citim nici eticheta alimentelor, nici  prospectul 
medicamentelor. Dacă, însă, le citim, constatăm că foarte puține dintre substanţele 
constituente sunt naturale şi integrale. Restul aduc cu cele sintetizate în laboratorul 
de chimie. Aflată în ghearele Big Pharma şi ale industriei producătoare de aparatură 
medicală, medicina modernă ne dictează cum să ne reparăm, nu cum să ne 
vindecăm. Cum să tratăm boala și nu cum să o prevenim. Medicina preventivă și 
politicile publice cu măsuri de promovare a sănătății nu sunt o prioritate pentru 
guverne sau, cu atât mai puțin, pentru corporații. Or, intervenţiile medicale sunt 
necesare și binevenite în caz de accidente sau în situaţii de urgență similare – ele 
însă ar trebui să rămână așa cum arată şi numele lor: soluţii extraordinare. 
În România, cetăţeanul este stăpânit prin frică şi foame. Ne este frică pentru că nu 
mai avem credinţă adevărată. Când ne rugăm şi cerem ca Dumnezeu să ne „dea“ 
miracole confundăm credinţa cu magia. Fără muncă asiduă şi jertfă nu-ţi poţi lua 
zborul către orizontul Demnităţii. Pasărea născută în colivie crede că a zbura este o 
boală! De acest fapt s-a profitat după ’89 şi așa s-a perpetuat mentalitatea că, atât 
timp cât ai ce consuma, e bine. Burta plină stă mai presus de libertate! 
Acum, în România se trăieşte sub imperiul fricii. Când nu rămâi ferm în credinţa 
sfântă în Hristos se naşte un gol prin care pătrunde groaza de moarte. Și atunci omul 
devine „resursă umană“, un individ manipulat, fabricat prin înrobirea minţii. 
Alimentele procesate industrial conțin substanţe care acționează subtil asupra 
sistemului nervos, imitând efectul drogurilor. Omul care mănâncă produse 
concentrate artificial devine dependent: în căutarea plăcerii, mănâncă tot timpul fără 
să se hrănească. Mintea, sufletul și inima îi devin captive. Mintea trebuie să fie însă 
liberă, critică și independentă, iar inima să bată în ritmul dragostei pentru aproapele 
nostru. Sistemul educațional de stat contribuie și el din plin la încătușarea minții și a 
spiritului. După ce sunt școliți conform prejudecăților cultivate de adulți, denumite 
eufemistic programe naționale, elevii devin de-a dreptul incapabili să gândească sau 
să acționeze în alt mod decât cel pe care l-au impus formatorii lor… 
Eu, în aceşti 25 de ani, am văzut în România doar promovarea malignă a 
incompetenţei. O perioadă în care sufletul românesc a fost trecut prin sabie. 
Se impune urgent reprofesionalizarea României și restabilirea valorilor morale 
ireproșabile, de care, în istoria sa, poporul nostru a făcut dovadă prin fapte. 
Ion Longin Popescu: Aţi găsit reţeta şi cheia succesului României: dragostea 
(unirea) şi micul producător. Cu micul producător, spuneţi, am cuceri toată lumea. 
Vă rog să dezvoltaţi această idee. Pe ce vă bazaţi când spuneţi că România are 
capacitatea de a fi lider european? 
Călin Georgescu: A te baza pe micul producător înseamnă să contracarezi asediul 
corporaţiilor, care îţi dictează ce să mănânci, ce să bei, cu ce să te îmbraci, ba chiar 
şi cum să gândeşti. Mai înseamnă şi să-ţi organizezi singur propria producţie. Te 
salvezi tu, ca ţară, şi îi mai ajuţi şi pe alţii care vor să o facă şi nu mai au cum. Micul 
producător contribuie la însănătoşirea României. Datorită lui vom rezolva în cea mai 
mare parte problema şomajului. Toată lumea va avea ceva de făcut. Dacă ştii să faci 
ceva cu mâna ta nu depinzi de nimeni, eşti autonom. Acum românii bat drumurile 
Occidentului, slugărind prin străini, în loc să muncească şi să prospere în ţara lor. 
Trebuie doar să promovăm micul întreprinzător, breslele şi meseriile larg răspândite, 
ajutate de o industrie performantă şi nepoluantă. Acţiuni precise, nu bătut apa în 
piuă pe marginea unor generalităţi. 
Micul producător ne oferă, prin urmare, definiţia succesului. La care adaug un mesaj 
pentru renaşterea speranţei şi a încrederii: pe plan internaţional România va ocupa 
locul care i se cuvine, de factor care contează în politica lumii. Noi ca popor trebuie 
sa fim uniţi, „în cuget şi simţiri“, să ne dorim libertatea de acţiune, care nu exclude 
să ne avem bine cu toată lumea. Trebuie să ştim însă ce vrem. Unde dorim să 
ajungem şi ce mijloace avem pentru a atinge scopurile pe care ni le-am propus! 
Aceasta este o decizie fermă, politică şi profesională. 
Prădătorii care au condus ţara ignoră viitorul şi nu ne pregătesc pentru el, pe ei nu-i 
interesează decât prezentul, să poată fura acum, când mintea este încă înrobită. Cei 
ce conduc România sunt făcuți, nu născuți. Ei sunt omul nou, creat înainte de ’89. 
Sunt niște mutanți, o altă specie! 
Asistăm la o disoluţie totală a ţării. Iar intelectualii păstrează o tăcere complice. Rar 
găseşti un intelectual integru. Mare parte dintre cetăţenii României pot fi comparaţi 
cu robii care servesc unui sistem mafiot. 
Politicienii, ca și intelectualii, caută „să vorbească frumos“ ca să nu deranjeze, toți 
vor să fie politic corecţi. Oameni buni, nu mai priviți la culoarea cenușie ca la un 
simbol al cumințeniei, este timpul să ne trezim! Totul s-a transformat într-un imens 
crematoriu unde este incinerată libertatea şi viitorul neamului românesc. Ridică-te 
Gheorghe, ridică-te Ioane! 
Ion Longin Popescu: Care este contextul internaţional în care România ar putea 
să-şi folosească atuurile naturale? 
Călin Georgescu: Se recunoaşte la nivel european că toate modelele de până acum 
au erodat capitalul natural. Singura soluţie este dezvoltarea durabilă sau, mai corect 
spus, sustenabilă, pentru că vorbim de obiective pe termen lung. Dezvoltarea nu 
trebuie să se facă prin epuizarea resurselor ci la niveluri şi în ritmuri care să permită 
regenerarea acestora. Populaţia lumii creşte cu 1% pe an, dar capitalul natural scade 
cu 1% an. Două treimi din ecosistemele lumii sunt utilizate nesustenabil. Schimbările 
climatice exercită o presiune în plus. Trei miliarde de oameni trăiesc cu mai puţin de 
2 USD/zi. 20% din ceea ce se produce pe planetă ajunge la doar 7% din populaţie. 
Criza actuală este o criză de sistem, ea va continua mult timp de acum înainte, până 
la schimbarea profundă a paradigmei economice mondiale. Consumul de resurse este 
problema pe termen scurt şi lung a omenirii. Mare parte a ecosistemelor planetei 
sunt distruse. Unul din trei alimente pe care le avem pe masă se datorează 
contribuției albinelor. Dispariţia acestor mici vietăţi poate duce la stingerea vieţii. 
Polenizarea artificială se practică deja în China, prima țară unde aceste insecte 
excepționale aproape că au dispărut. 
Pe acest fond se duce o luptă aprigă pentru ceea ce numim resurse strategice, adică 
apa şi hrana, dar şi energia verde. Or, România deţine, sau mai deţine încă, 
posibilităţi importante de utilizare a acestor resurse. Știm ce urmează; întrebarea 
este dacă suntem pregătiţi să întâmpinăm acest val al schimbării. În politica 
românească post-decembristă lipseşte cu desăvârşire o viziune pe termen lung. 
Lipseşte harta viitorului. Dacă România ar înţelege ce şansă uriaşă are în plină criză, 
ar face un salt gigantic, nu doar pentru refacerea ei, ci şi pentru a ocupa o poziţie de 
lider imbatabil, cel puţin în zona balcanică. Am putea restaura dreptatea socială, 
apăra suveranitatea ţării şi conserva tradiţiile neamului românesc. Să nu uităm că 
România nu este o ţară oarecare. Noi, românii, suntem o civilizaţie. 
Necesităţile politicii externe ale României sunt, mai ales, păstrarea identităţii statului 
în faţa atacului entităţilor non-statale, adică a corporaţiilor şi „investitorilor strategici“ 
de genul fondurilor speculative. România are nevoie de un stat care îşi serveşte cu 
abnegaţie cetăţenii şi nu de unul care slugăreşte capitalul internaţional. Consolidarea 
şi dezvoltarea statului naţional unitar modern trebuie să fie deviza noastră, aşa cum 
a fost a înaintașilor noștri. Întărirea statului este esenţială în vremurile pe care le 
trăim. Binomul stat-cetăţean este cel pe care a funcţionat mare parte din istoria 
omenirii; dacă un stat colapsează se produce şi o prăbuşire a societății, cetăţeanul 
fiind confruntat cu o situaţie de anarhie ca cea din Somalia. Şi nu suntem la adăpost 
de un asemenea pericol decât dacă procesul de ruinare a statului român este oprit de 
îndată. Statul român nu trebuie să se îndepărteze sub nici un motiv de rădăcinile sale 
şi de istoria neamului. Când statul serveşte „corectitudinea politică“ şi trimite 
jandarmii să-i bată pe truditorii pământului care-şi apără dreptul la apă şi hrană – 
cum se întâmplă la Pungeşti – ne aflăm deja în faţa unei trădări de ţară. Poporul nu 
mai poate rămâne indiferent! 
Ion Longin Popescu:  Din acelaşi context fac parte şi corporaţiile. Ce fac acestea? 
Cum conduc leadershipul politic? Spre care ţintă? Câte corporaţii contează? Câte 
state? 
Călin Georgescu: Corporaţiile dictează la ora actuală politicului în cea mai mare 
parte a lumii. Urmărind doar propriul profit, ele ascund realitatea, subminând viitorul 
generaţiilor tinere şi privând naţiunile existente de lideri autentici şi de patrioţi. 200 
de multinaţionale sunt mai puternice decât 150 de state la un loc. 
Domeniul economic este condus de FMI, Banca Mondială şi Organizaţia Mondială a 
Comerţului. Troica aceasta a dus la prăbuşirea economică şi la dezastru ecologic în 
multe locuri din lume. 
În loc de politici economice serioase, românilor li se oferă pâine şi circ: să cumperi 
marfa altora şi să crezi că trăieşti bine. Aceasta pe un fond de sărăcie şi decădere 
morală fără precedent. Cantitatea de pâine vândută a scăzut cu 25% faţă de 1990, 
iar numărul cărților cu 85%. Sunt cifre care vorbesc de la sine despre starea precară 
şi lipsa de viitor a României în actuala situaţie. 
România are nevoie de o conducere capabilă să se opună proiectelor geopolitice care 
vizează distrugerea statelor naţionale şi transformarea ţării într-un teren de 
vânătoare economică (masacrarea faunei cu acte mai mult sau mai puţin în regulă 
este un capitol la fel de trist). România trebuie să găsească o poziţie de echilibru 
între forţele geopolitice globale şi să înveţe să negocieze cu puterile lumii, având ca 
ancoră doar interesul naţional. Putem să spunem, fără teama de a greși, că 
destabilizarea prezentă a Ucrainei prin proteste violente dirijate este pe punctul de a 
declanșa un nou Război Rece între Rusia și SUA. Un „război ascuns“ mocnește deja în 
Asia, între China și principalul aliat din Asia al SUA, Japonia. În acest nou context, 
extrem de tensionat, România, în loc să fie un factor de stabilitate, apare ca un no 
man’s land, un fel de tărâm al nimănui care poate oricând exploda, aruncând în aer 
întreaga regiune sud-estică a Europei. 
Iată de ce, mai mult ca oricând, avem nevoie de lideri respectaţi pe plan 
internaţional, capabili să întărească statalitatea României şi să găsească alte surse 
de finanţare decât vânzarea pe nimic a bogăţiilor naturale şi activelor naţiei. În 
prezent, ţara se află într-o situaţie atât de jalnică încât sunt aplaudate chiar şi 
investiţiile „europene“ în gropi de gunoi, pompos numite „sistem integrat de 
management al deşeurilor“, amenajate în satele cele mai pitoreşti şi cu mare 
potenţial agro-turistic (vezi cazul comunei Fărcaşa din judeţul Maramureş). În 
sectorul forestier nu se mai vinde mobilă, ci buştean direct din pădure. 
Ion Longin Popescu: Comentaţi, vă rog, fraza „România este sub asediul marilor 
corporaţii“. 
Călin Georgescu: Acţiunea de la Pungeşti este relevantă. Statul apără o corporaţie 
împotriva propriilor săi cetăţeni. Corporaţia Chevron încalcă voinţa unei comunităţi 
locale din judeţul Vaslui, care nu vrea explorarea gazelor de şist, fără ca statul să 
intervină. Ba din contră, statul îşi loveşte propriii cetăţeni. Oamenii sunt bătuţi în 
curtea lor. Este mai rău decât într-un război împotriva unei puteri străine! La 
Pungeşti, de câteva luni, statul îşi terorizează cetăţenii care nu se pleacă în faţa 
interesului celor fără de ţară. A luat cumva UE poziţie faţă de această încălcare 
flagrantă a celor mai importante drepturi ale omului? 
Jandarmii îşi apără salariul şi job-ul, dar înainte de asta trebuie să-şi apere ţara 
căreia i-au jurat credinţă. Ce fel de oameni lucrează astăzi în jandarmerie? 
Ce-ar mai fi de spus aici? Nimic, doar că este o acţiune criminală fără precedent. 
Apoi afacerea Bechtel, controversatul proiect de pseudoautostradă: pentru 50 de km, 
statul român a plătit 1 miliard de euro, de câteva zeci de ori mai mult decât ar fi fost 
normal, fără a mai vorbi de calitatea slabă a lucrării – adică, practic, nu s-a construit. 
Şi asta numai cu concursul lacheilor din politica românească, pe care chiar şi 
americanii îi dezaprobă dar, desigur, se folosesc de ei. 
Să nu uităm asediul FMI asupra României. „Terminator“-ul a fost chemat de 
semănătorii de neghină – nimeni alţii decât fariseii actuali proveniţi din fosta 
burghezie proletară – pasămite ca să salveze ţara. Ştim însă bine că nu poţi lăsa ţara 
pe mâna unor creditori care nicăieri în lume nu au vreun  proiect pozitiv. Dimpotrivă, 
au înrobit toate ţările pe unde au călcat. Dar FMI-ul nu este o fatalitate. Președintele 
Rafael Correa al Ecuadorului, o mică republică din America Latină, a avut curajul să 
întrerupă acordurile cu FMI-ul și Banca Mondială, salvând țara de la o ruină 
programată. Acțiunile curajoase ale președintelui Correa au fost apreciate în întreaga 
lume, Ecuadorul fiind în prezent  o țară respectată, în plin avânt economic. Ceea ce, 
evident, nu-i cazul României. 
Țara noastră are nevoie de un sistem financiar care să-i aparţină, de o politică 
monetară care să răspundă nevoilor specifice ale ţării şi de o politică fiscală dictată 
de realităţile noastre. În țara noastră se moare efectiv de foame, bătrânii sunt 
umiliți, copiii nu au viitor, pământul este vândut străinilor iar credința strămoșească 
este călcată în picioare – iată realitatea! Iar dezastrul este băgat sub preș. Se dau 
cifre, care mai de care mai umflate. Una sunt cifrele, alta economia reală. De pildă, 
se tot scrie că am ieșit din criză. Cum să iasă din criză statul român când cheltuielile 
cu bunurile şi serviciile au atins în 2013 nivelul din 2008, când se arunca cu bani în 
stânga şi în dreapta? Cheltuielile bugetului general consolidat cu bunuri şi servicii au 
atins în 2013 nivelul de 6,2% din PIB (38,6 mld. lei) – sărind de pragul de 6% din 
PIB pe care nu-l mai atinseseră dinainte de criză. Astfel, aceste cheltuieli ale statului 
s-au apropiat de cele din 2008, când au însemnat 6,5% din PIB (33,2 mld.). Doar 
minciună și triumfalism în cifrele vehiculate de presa aservită! Mai grav: aceste 
cifre  sunt transmise și publicațiilor internaționale. 
România nu va prospera decât prin introducerea disciplinei financiare. Astăzi, 
România este o ţară în faliment care trăieşte pe datorie. 
Ion Longin Popescu: Vorbind de realitate, de actualitate, şi nu de viitor sau de o 
dorită şi imaginată dezvoltare, unde este România astăzi? Ce înseamnă statul 
român? Care sunt deciziile pe care le poate lua? 
Călin Georgescu: Statul român actual este un stat slab, sărac şi înapoiat. 
Acționează conform unor mituri și prejudecăţi, ia decizii importante pe bază de 
wishful thinking, gândirea deziderativă ce distorsionează realitatea în funcție de 
propriile dorințe. Justiţia română este servilă şi neprofesionistă. Dosarele se albesc în 
funcţie de interese, justiţia este oarbă, pedepseşte doar mafioţi mărunţi. „Peştii cei 
mari“ rar ajung la puşcărie şi numai în urma unor reglări de conturi între „găşti“. 
Dacă vrei să distrugi o ţară o faci infiltrând neisprăviţi în funcţii de decizie. 
Societatea românească diferă de economiile mature din Europa în sensul că, dacă în 
Europa se schimbă un guvern, nu se întâmplă nimic grav, economia merge înainte, 
structura instituţională funcţionează. În România nu avem management performant, 
iar managementul înseamnă viziune de perspectivă. Statul român actual nu mai 
există pentru că nu mai funcţionează instituţional. Accidentul aviatic din Munţii 
Apuseni este o dovadă a inexistenţei statului. 
Ion Longin Popescu: Puneţi drept condiţie a redresării patriotismul în limitele 
adevărului şi reluaţi formula interbelică „prin noi înşine“. Mai putem invoca acest 
concept în epoca globalizării? 
Călin Georgescu: Totul ne este permis, dar nu totul ne este şi de folos, spunea 
Sfântul Apostol Pavel. Şi mai spunea că omul întreg, puternic, chiar dacă totul îi este 
permis, nu se va lăsa stăpânit de tot ceea ce-i este îngăduit. 
Totul, dar absolut totul se face doar semănând dragoste, nu ură şi trădare. 
Lucrurile au mers prea departe din cauza modului total inadecvat de conducere a 
ţării în ultimii 25 de ani. Cei care au deţinut puterea au urmărit doar interesele lor, 
personale şi de grup, şi nu cele ale ţării. Or, nu ai cum să fii de folos ţării tale dacă 
nu o iubeşti şi dacă nu-i vrei binele! Formula „prin noi înşine“ nu poate fi transpusă 
în practică de către cei care dușmănesc România. 
Sunt țări importante care în ultimii 20 de ani s-au dezvoltat spectaculos pe baza 
modelului „prin noi înșine“. În anii ’70, Finlanda era la coada țărilor scandinave, 
acum este în fruntea lor. La mijlocul anilor ’90, economia Rusiei a fost aproape 
ruinată de globaliști, cu rețetele lor neoliberale, dar și-a revenit spectaculos când 
țara a adoptat modelul „prin noi înșine“. Japonia, Norvegia, Polonia, Ungaria sunt 
alte exemple grăitoare de țări care nu au cedat presiunilor „terminatorilor“ 
internaționali și au reușit să prospere economic. 
A ne dezvolta prin noi înșine înseamnă în primul rând a investi în om – or, aceasta a 
lipsit cu desăvârşire. Românul trebuie lăsat să facă ce poate el mai bine, nu ce cred 
de cuviinţă nişte funcţionari de la Bucureşti sau Bruxelles, şi atunci toată ţara va 
înflori. De ce oare românii sunt foarte apreciaţi în multe locuri importante din lume 
iar în ţara lor nu au un loc de muncă? În acest sens, exemplul istoric paşoptist ne stă 
la îndemână. Este greu, dar se poate! 
Trebuie să-i insufli tânărului mândria pentru istoria neamului său. Când ne vorbea 
profesorul la școală de Mihai Viteazu, de Ștefan cel Sfânt, intram în pielea lor ca eroi 
și doream, noi, copiii, să facem la fel pentru țara noastră. Numai aşa va deveni 
tânărul responsabil. Din păcate, istoria este minimalizată, pur şi simplu s-a tăiat 
panglica istoriei, s-a întrerupt legătura cu eroii şi martirii neamului, uitându-se că 
fiecare generaţie făureşte istoria celor următoare. 
Ion Longin Popescu: Vedeţi la conducerea României un om cu caracter, care să-şi 
iubească ţara. Nu sunt cuvinte prea solemne, prea mari? Unde pot fi găsiţi astfel de 
oameni? 
Călin Georgescu: Demnitatea provoacă demnitate, iar conducerea ţării se impune 
prin virtute şi nu prin impostură, rea-credinţă şi manipulare. 
Pentru această ţară, unii au fost gata să sufere şi să-şi dea viaţa. Nu pentru hambare 
pline au luptat Gheorghe şi Ion ai noştri, ci pentru dreptate şi demnitate! 
Există în România oameni formidabili, tineri în special. Iubeşte-i şi ei îşi vor iubi ţara, 
fiind dispuşi să i se dedice chiar şi cu preţul vieţii. 
Ion Longin Popescu: Întrevedeţi, alături de mulţi futurologi, marea criză 
alimentară şi a apei. Cum ar putea trece România prin aceste două crize? Vorbiţi de 
solul fertil (adevăratul aur al României) şi de apă. În context, vă dau de ştire că 
Chevron forează după gaze de şist în Dobrogea, unde profesorul Zamfirescu de la 
Universitate a identificat un fluviu de apă dulce cât Dunărea, de la Balcic la Mamaia 
şi mai la nord. Nu va fi pusă această resursă în pericol? 
Călin Georgescu: Criza apei şi a hranei din zona anilor 2020 va fi mult mai serioasă 
şi mai devastatoare decât criza economico-financiară de acum. Suntem pregătiţi să o 
întâmpinăm? Aceasta este întrebarea. Aurul României nu este cel mineral, îngropat 
sub munte, ci stratul subţire de sol fertil, la care se adaugă apa şi condiţiile 
geomorfologice excepţionale ale ţării noastre. Ţara este un organism viu şi trebuie 
tratată ca atare, adică integral, la fel cum viziunea integrală trebuie să prezideze 
modul de a concepe măsurile de prevenţie şi de asigurare a sănătăţii umane. 
Integral se gândesc şi problemele ţării. Politic vorbind, e nevoie să ştii să cânţi la 
orgă, adică pe mai multe claviaturi simultan. Pentru că o decizie greşită se poate 
răsfrânge negativ în alte locuri. Prevenţia, anticiparea ne stau la îndemână. 
Cunosc resursa uriaşă de apă care se varsă la câţiva km în mare. Sigur că poate să 
fie afectată, şi încă grav, dacă se permite această afacere extrem de nocivă, 
adevărat atentat la adresa vieţii. Este un exemplu tipic de acţiune de-a dreptul 
criminală a unei corporaţii. 
Wall Street-ul este numai minciună, lipsit de strategie şi de viziune, un uriaş cu 
picioare de lut. Exemplul Californiei este grăitor în acest sens: deşi în ultimii doi ani 
în toată California persistă o secetă devastatoare, politicul a permis demararea 
forărilor pentru gaze de şist. 
Ion Longin Popescu: De ce vedeţi în comerţul pe apă comerţul viitorului? 
Călin Georgescu: Energia este una din cele trei mari teme ale omenirii în 
următoarea perioadă. Linia de comerţ cu Asia se poate realiza prin România simplu şi 
eficient. Portul Constanţa, port la doua mări, Marea Neagră şi Caspica, este mai 
important decât aeroportul Otopeni. Cine va stăpâni comerţul pe mare, în viitor va 
stăpâni lumea economică. 
Ion Longin Popescu: Care sunt atuurile în dezvoltarea României? Apă, munţi, sol, 
păduri? Capitalul natural? 
Călin Georgescu: România este o ţară prea bogată, cu un pământ prea fertil ca să 
fie păstrată fără luptă! 
Ştiinţific, din 9 regiuni biogeografice, România deţine 5, având cea mai importantă 
ecoregiune la nivel global. Mai mult de jumătate din Carpaţi, cei mai sălbatici ca 
natură, sunt în ţara noastră. Peste jumătate din carnivorele mari sunt în România. 
Avem apoi Delta Dunării, zonele umede şi pădurile – un tezaur. 
Capitalul gigantic al României este dat de resursele naturale. Şi în special de baza 
genetică pură pe care o are, fiind printre foarte puţinele ţări din Europa care deţin 
aşa ceva. Dacă numesc doar cele 220.000 de ha de pădure, apoi cernoziomul 
ciocolatiu, cel mai productiv dintre toate tipurile de sol, aflat cu predilecţie în 
Dobrogea, se poate vedea capacitatea sigură de a dezvolta durabil ţara. Nu poţi avea 
dezvoltare durabilă fără fundamentul dat de resursele naturale pure. 
Sub acest aspect, România se înscrie în zona marilor negociatori, fiind un potenţial 
multiplicator genetic pentru ţările care au doar resurse financiare dar nu şi pe cele 
naturale. Sau au pădure dar nu au codru. Lumea occidentală este disperată să aibă 
hrană şi apă de foarte bună calitate pentru cetăţenii ei. Doar astfel îşi asigură 
continuitatea ca neam. Toţi sunt conştienţi de pericolul alimentaţiei industriale, plină 
de E-uri şi aducătoare de boli pe care medicina actuală nu le poate trata. 
Ion Longin Popescu: Între factorii care subminează identitatea românească şi 
viitorul naţiunii române aţi numit distrugerea ţărănimii. Ce mai reprezintă ţăranii în 
viaţa economică şi culturală? Mai sunt ei un element identitar al românilor? 
Călin Georgescu: Veşnicia s-a născut la sat, spunea Blaga. Ţăranul român 
reprezintă gena autentică a civilizaţiei mileniului actual. El reprezintă nu doar şansa 
redresării României, ci însăşi speranţa renaşterii lumii occidentale, care încearcă cu 
disperare să-şi îndrepte nesăbuinţele trecutului. 
Ţăranul român a fost în mare parte distrus de febra consumistă şi de 
supermarketurile care s-au înmulţit enorm la nivelul întregii ţări. 
Apoi a fost redus la tăcere, fiindu-i atacat cadrul natural, de care depinde existenţa 
sa. S-a vândut pe nimic resursa naturală primară, țăranul nostru a fost jefuit pur și 
simplu. 
Prin urmare, eu nu aş promova industria alimentelor bio, ci gospodăria ţărănească 
tradiţională. Prin ea am ajunge la bio în mod natural. România ţară bio! Cu ea aş 
cuceri lumea toată! 
Roşia românească – cultivă această roşie în Germania. Pune-l pe neamţ să o facă! Ei 
bine, nu poate, cu toată tehnologia lui, pentru că pământul ţării noastre este cel mai 
roditor. Şi, peste asta, este un pământ sfânt. 
Dacă se pune la punct agricultura ţărănească tradiţională, exporturile de grâne 
româneşti se vor face nu pe bani ci contra aur. 
Ion Longin Popescu: De ce nu sprijină băncile ţărănimea? 
Călin Georgescu:  Cum să sprijine băncile esenţa dezvoltării noastre, când peste 
80% din ele sunt străine? Nu au nici un interes să o facă. Decapitalizarea băncilor 
româneşti s-a făcut cu bună ştiinţă. 
Dezbaterea politică cea mai frecventă din societatea românească este cea legată de 
putere. Problema este că, atunci când deţii puterea şi nu ştii ce să faci cu ea sau nu 
ai cu cine să faci ceea ce ţi-ai propus, se intră în impas. Ieşirea din această dilemă 
nu poate fi dată decât prin cultivarea profesionalismului autentic. 
Acelaşi lucru este valabil şi în cadrul sistemului bancar. România este poligon de 
încercări pentru sistemul bancar internaţional. La filialele din ţara noastră băncile-
mamă trimit cadre de conducere slab pregătite profesional, dispuse la experimente, 
care duc o politică de jecmănire a populaţiei şi nu de dezvoltare. 
România ar trebui să aibă o instituţie de credit agricol, aşa cum a propus Take 
Ionescu în documentul „România în anul 3000“, încă din 1920. Ce oameni, ce 
viziune, ce dăruire faţă de ţară! 
Dar şi dezvoltarea agriculturii, chiar şi tradiţionale, ţine de ansamblul economic, de o 
creştere moderată/fezabilă, fără a strica echilibrele macroeconomice, susţinută de un 
buget naţional multianual gândit pe termen lung. Apoi de investiţii necesare pe 
termen scurt în infrastructură şi tehnologie. Fără investiţii, scade competitivitatea și 
economia moare. Iar investiţiile pot fi stimulate simplu, reducând impozitul pe 
profitul reinvestit. 
Cheia succesului economic stă în productivitatea muncii şi în exploatarea sustenabilă 
a multiplelor noastre resurse. România ar trebui să aibă ca opţiune clară 
profesionalizarea forţei de muncă. 
Ion Longin Popescu: Cum ar trebui să sune şi ce puncte ar trebui să alcătuiască 
Strategia de dezvoltare a României? 
Călin Georgescu: În primul rând trebuie să gândeşti Adevărul, să spui Adevărul şi 
să iubeşti Adevărul. Civilizaţia este fructul muncii şi efortului, al cunoştinţelor şi 
învăţării. Decadenţa se instalează atunci când ele încetează să devină virtuţi. 
Cheia succesului în dezvoltarea ţării stă în dragoste, unire, întărirea familiei şi micul 
producător. Restul sunt detalii. 
Insist pe rolul familiei în societatea de azi. Vigoarea tineretului se trage din rădăcinile 
din familie. Dacă familia este sănătoasă, creştină, unită, atunci şi societatea va fi la 
fel. 
Strategia ţării se poartă în inimă şi are câteva puncte, care încap pe o 
pagină: 
1. Întărirea legislativă şi constituţională a statului. Legi administrate eficient de 
funcţionari în a căror autoritate populaţia să aibă încredere. 
2. Lansarea cercetării şi dezvoltării cu implicarea universităţilor. 
3. Politici monetare şi fiscale ferme. Nivelul taxelor să fie scăzut. Păstrarea 
monedei naţionale este un mare atu, care nu trebuie neglijat. Şi sub nici o 
formă nu trebuie aderat la moneda euro. 
4. Dezvoltarea căilor de transport. O ţară curată şi îngrijită. 
5. O politică externă regională şi globală de promovare a concilierii. 
6. Transformarea unui handicap în avantaj de nişă economică: agricultura 
românească – cu scopul final de a asigura independenţa alimentară a ţării. 
Protecţia pădurilor şi conservarea mediului. Dezvoltarea durabilă – concept 
naţional. 
7. Securitatea persoanei: strategia de sănătate bazată pe prevenţie, hrană 
sănătoasă, educaţie prin mişcare, politică demografică stabilă. 
România deţine azi Strategia Naţională pentru Dezvoltare Durabilă (SNDD), 
document elaborat conform cerințelor UE şi prezentat oficial în 2008. Nu s-a pus în 
practică nici o propoziţie din acest document realizat pe parcursul unui an, completat 
și îmbunătățit prin dezbatere publică, însuşit şi aprobat oficial de guvernul de la acea 
vreme. SNDD este un pas spre civilizaţie, este strategia interesului comun, care ar 
trebui să primeze asupra confruntărilor politice şi momentelor electorale. 
SNDD stabileşte cadrul de manifestare a ambiției de dezvoltare, care nu poate fi 
programată şi garantată decât pe termen lung şi numai dacă structura şi 
funcţionalitatea sistemului socio-economic sunt dimensionate şi adaptate continuu la 
configuraţia şi capacitatea de suport a capitalului natural accesibil. Pe aceasta ne 
fundamentam obiectivele, care sunt şi trebuie să fie integratoare. Ideea dezvoltării 
durabile este incompatibilă cu ceea ce s-a întâmplat în România în ultimii aproape 25 
de ani. Este o incompatibilitate sistemică. Asistăm doar la acţiuni post-factum, 
menite să repare deficiențele constatate, fără a fi bazate pe previziuni care să le 
modeleze şi preîntâmpine. Dificultăţile în elaborarea documentului nu au constat în 
introducerea de idei noi, ci în efortul de a scăpa de cele vechi. 
Un ultim aspect esenţial este politica demografică, neglijată total de toate forţele 
politice din ţară: România se află într-un declin demografic prelungit, cu deteriorarea 
structurii pe vârste a populaţiei, scăderea natalităţii şi accentuarea procesului de 
îmbătrânire. Recensământul din 2011 este foarte discutabil ca date şi organizare, dar 
chiar și așa cifrele sunt grăitoare. Pierderea demografică a însumat, între 1990 şi 
2014, peste 3 milioane de oameni. 
Ion Longin Popescu: Unii politicieni i-au îndemnat pe români să părăsească 
România, să muncească în alte ţări. Ce consecinţe are aceasta hemoragie de forţă de 
muncă peste hotare? 
Călin Georgescu: Avem o migraţie continuă. În Italia s-ar afla în prezent peste 2 
milioane de români, iar în Spania 1,5 milioane, potrivit datelor oficiale ale guvernelor 
acestor ţări. Ţara a rămas nelucrată şi abandonată. În 24 de ani, România a pierdut 
mai mult de 3 milioane de locuitori dintre cei mai buni. 
Aceasta a făcut să avem 19 milioane de cetăţeni acum, iar consecinţele pe viitor, 
dacă nu se iau măsuri imediate, vor fi dramatice. 
Ion Longin Popescu: V-aţi opus economiei extractive. Guvernanţii actuali se 
grăbesc să demareze o mulţime de proiecte miniere, crezând că asta va genera 
dezvoltare şi locuri de muncă. Ce propuneţi în schimb? 
Călin Georgescu: Pe plan economic, avem nevoie de măsuri pentru a pune în 
valoare avantajele competitive reale de care mai dispune România, prin consolidarea 
capitalului naţional, întărirea regimului proprietăţii, încurajarea iniţiativei 
antreprenoriale, identificarea unor noi resurse de dezvoltare, inclusiv prin 
parteneriate public-privat, sprijinirea formulelor asociative „la firul ierbii“ pentru 
crearea de locuri de muncă stabile şi bine remunerate şi îmbunătăţirea calităţii vieţii. 
Aceasta înseamnă o economie civică, moleculară, care ţine cont de faptul că 
prosperitatea unei naţiuni depinde de prosperitatea fiecărui individ în parte. Cu alte 
cuvinte, nu am nevoie de 5 moguli în agricultură ci de 500.000 de ţărani viguroşi 
care să dezvolte o ţară întreagă. Nu am nevoie de o economie extractivă cum este 
acum, în care doar se vând resursele naturale şi activele existente. Dacă îţi vinzi tot 
ce ai în casă, unde ajungi, cum mai trăieşti? Este nevoie să produci, deci întrebarea 
care ar trebui pusă fiecărui român este: ce ştii să faci? 
Un proiect minier sănătos nu înseamnă să vindem resursele pe nimic, ci să folosim 
noi resursele – asta înseamnă proiect valabil. Prin noi înşine! 
Mina de la Roşia Montană se poate deschide şi exploata numai de către România, 
apelând la tehnologia clasică şi prietenoasă cu mediul, dând de lucru la toată lumea 
printr-o investiţie de numai 100 de milioane de Euro. Dar se vrea aşa ceva? 
S-a vorbit mult despre reforma statului, a clasei politice. După 25 de ani există 
impresia că se urmăreşte doar o redistribuire a puterii şi dobândirea de avantaje 
pentru cei care o deţin. Acum, mai mult ca oricând, avem nevoie de un dialog real, 
de o conciliere naţională. Dar aceasta înseamnă respect şi voinţa sinceră de a ajunge 
la un consens rezonabil. Solidaritatea nu se clădeşte la ordin ci din convingerea că 
soluţiile propuse sunt bune pentru ţară şi pentru oamenii ei. 
Ion Longin Popescu: Ce înseamnă „Statul român s-a privatizat“? 
Călin Georgescu: Statul român de după 1990 s-a privatizat şi nu mai poate 
răspunde corpului social pentru că nu mai are ce vorbi cu el decât atunci când îi cere 
voturile. Cine deţinea înainte de 1989 controlul informativ al obiectivelor economice a 
trecut din barca comunistă în cea a capitalismului extractiv, însuşindu-și prin 
„privatizare“ ceea ce deţinea sub control în comunism. Şi nimeni nu spune nimic. 
Laşitatea conduce România! 
Să stăm bine, să stăm cu frică, să luăm aminte! 
Ion Longin Popescu: Cum vedeţi şcoala, educaţia în general? De ce nu mai 
contribuie aceasta substanţial la întărirea statului? Ce nivel au profesorii? Astăzi, „toţi 
politicienii noştri sunt profesori“. Ce părere aveţi despre şcolile/universităţile private? 
Călin Georgescu: Educaţia înseamnă să inspiri mintea, nu să încarci capul! 
Dascălul adevărat nu livrează informaţie ci plămădeşte copilul, viaţa lui, ţara şi 
neamul românesc. Copilul este izvorul bucuriei din care putem bea toţi, trebuie prin 
urmare să investim tot ce avem în tânăra generaţie a ţării. 
Or, conducătorii vremelnici ai României au distrus ţara. Iar puţinii profesori adevăraţi 
pe care îi mai avem au mâinile legate. 
Şcoala românească actuală este o ruşine. Dacă vrei să înrobeşti o ţară, îi distrugi 
educaţia. Aşa s-a şi întâmplat. Dacă ai educaţie performantă eşti, ca popor, liber. 
România este un vultur închis într-o cuşcă în care nu poate să-şi întindă aripile să 
zboare. 
„Cum arată astăzi şcoala va arăta mâine ţara“, spunea Spiru Haret în 1895. Calitatea 
educaţiei este condiţia de bază pentru ca România să-şi asigure un loc în cursa 
civilizaţiei contemporane. Educaţia şi formarea profesională reprezintă baza 
dezvoltării ţării, alături de întărirea familiei, pentru că avem nevoie de un pol moral. 
„Ţinta cea mai înaltă a educaţiei e să formeze caractere, iar caracterul nu este un 
dar, ci o sumă de deprinderi tari, dobândite prin muncă“ spunea Simion Mehedinţi. 
Şcoala muncii, seriozitatea şi conştiinţa lucrului bine făcut trebuie să înlocuiască 
improvizaţia şi superficialitatea. 
În orice scenariu de viitor, cheia succesului rezidă în factorul uman, prin 
modernizarea accelerată a învăţământului, cercetării, sistemului de sănătate, prin 
prevenție. O populaţie sănătoasă, bine educată şi informată este chezăşia 
funcţionării instituţiilor democraţiei. Numai astfel ea devine imună la intoxicare şi 
manipulare. 
Universităţile particulare ar trebui desfiinţate, fără excepţie. Sunt doar o industrie de 
diplome fără acoperire, urmărind doar profitul şi spălarea creierelor. Au fost viciate, 
evident, şi universităţile de stat. La Medicină, înainte de ’89, se tragea linia sub 
ultimul intrat la 9,80. Acum se intră şi cu 4. Cum să mai comentezi aşa ceva? 
Manuale alternative? O samavolnicie! Istoria poporului român este cumva 
alternativă? Geografia ţării este cumva alternativă? Mama ta este alternativă? Avem 
cumva alternative sau dileme cu privire la adevărurile morale? Ca să nu mai vorbim 
de implicaţiile în viaţa de zi cu zi: un şcolar de 35 de kg trebuie să poarte în spate un 
ghiozdan cu manuale şi caiete alternative de 7-9 kg. Dacă distrugem coloana 
vertebrală a copilului şi îi periclităm sănătatea putem oare invoca o coloană 
vertebrală şi o sănătate alternative? Dar cărui agramat care conduce azi îi pasă…? 
Mai toţi politicienii noştri sunt „profesori“ – nu de gimnaziu, nu de liceu, ci profesori 
universitari. De unde până unde? Pe vremea lui Spiru Haret, ca să obţii titlul de 
profesor treceai prin examene foarte dure, trebuia să înveţi pedagogie, iar la final 
numirea era semnată de Rege. Astăzi, România este ţara cu cele mai puţine ore 
ţinute în afara sălilor de clasă, în muzee, institute ştiinţifice şi de cercetare etc. 
Interesul elevilor creşte proporţional cu noutatea, la care se adaugă varietatea 
formelor de predare – lucru valabil peste tot. 
Diferenţa dintre nivelul de pregătire al elevilor buni şi al majorităţii este imensă. 
România are rate îngrijorătoare de abandon la nivel gimnazial şi liceal, cu toate că 
învăţământul obligatoriu este de 10 ani. Învăţământul superior scoate pe bandă 
rulantă absolvenţi interesaţi doar de diplomă. Se citeşte foarte puţin. 1,5% din 
adolescenţi citesc cel mult 2 cărţi /an. Camera Deputaţilor a votat 28 de milioane de 
euro pentru cumpărarea de stick-uri de memorie, în condiţiile în care 50% din şcoli 
nu au apă caldă şi căldură. Totul este absurd în România! 
Rezultatele excepţionale care mai apar sunt datorate elevului, deci studiului 
individual, şi nu sistemului de învăţământ, care nu favorizează vârfurile, valorile 
intelectuale reale – ba chiar se teme de ele. Bursele sunt acordate în funcţie de cât 
de bine se fofilează studentul în sistem şi nu după capacităţile sale deosebite. 
Ion Longin Popescu:  Analizând sfertul de veac de când ne-am cucerit libertatea, 
ce puteţi spune? Am câştigat sau nu libertatea? Am ajuns să iubim competiţia între 
valori, libertatea de a alege? Câtă responsabilitate există în sânul clasei politice? 
Ion Longin Popescu: Competiţia minţilor din Occident a fost transformată în 
România într-o cursă nebună după profit. Societatea s-a transformat într-una de 
consum, supusă unei manipulări masive. S-a înlocuit ştiinţa cu miturile şi s-a pledat 
pentru libertate fără responsabilitate, spre a acoperi fraudele. Sub toga câtorva 
profeţi din ţara asta se ascunde frauda şi manipularea cea mare. 
România nu este o ţară liberă atâta timp cât presa, în cea mai mare parte, este 
dirijată. Mulţi şi-au vândut, pentru 30 de arginţi, şi sufletul, şi ţara. 
Dacă vrei să-i înveţi pe oameni să fie liberi, învaţă-i o meserie. Or, în România nu 
mai sunt meseriaşi, sunt doar afacerişti. 
Ion Longin Popescu: La capitolul „realizări“, în cei 25 de ani de democraţie 
consemnăm alarmaţi retrocedările de proprietăţi, făcute pe baza legii restitutio in 
integrum. Cât s-a retrocedat? Unde a fost statul care avea menirea de a-şi apăra 
valorile? Cine este vinovat pentru retrocedările barbare? Care este situaţia în alte 
ţări? 
Călin Georgescu:  „În mintea strâmbă şi lucrul drept se strâmbă”, spunea părintele 
Arsenie Boca. 
Pentru pământul ţării eroii neamului şi-au dat viaţa, iar contemporanii noştri îşi vând 
sufletul pentru un pumn de arginţi. 
Instituţia proprietăţii este dinamitată în România. Democraţie fără proprietate privată 
nu există, iar proprietatea privată fără instituţia care să o înregistreze și să o apere, 
şi anume cadastrul general, nu există nici ea. România are demonocraţie, nu 
democraţie. Cadastrul general, în special partea lui economică este instituţia cheie 
care stabileşte valoarea şi pune disciplină în proprietăţile existente în ţară. De 25 de 
ani nu a fost pusă ordine în cadastrul general pentru că este nevoie de haos. Unde 
este haos este şi interes, pentru că în toţi aceşti ani statul a retrocedat păduri, 
terenuri, ape, clădiri în valoare de peste 60 de miliarde de euro. Legea 247 si Legea 
1 din 2000 au distrus pădurile ţării. Încă mai sunt valabile ordonanţe ale lui Horthy 
din 1940. 
România se află sub dictatura corporaţiilor fără patrie, având conducători corupţi 
pentru a fi dirijată foarte uşor. 
Ion Longin Popescu: Cum vedeţi proiectele Roşia Montană şi gazele de şist? Cât 
vor ajuta ele, în caz de realizare, economia românească? 
Călin Georgescu: În primul rând, nu sunt proiecte ci afaceri murdare ale celor de la 
Gold Corporation şi Chevron, în stransă legătură cu clasa politică românească 
ticăloasă. Iar Chevron este unul din cei mai mari poluatori privaţi din istorie, urmat 
de Exxon şi British Petroleum. 
Sunt proiecte antinaţionale şi jefuitoare de suflete, pentru că i-au aruncat pe oameni 
în război, român contra român, în propria lor ţară. Nu au nici o substanţă ştiinţifică şi 
sunt total non-ecologice şi distrugătoare de vieţi prin consecinţele ulterioare. S-a 
scris mult pe tema asta, dar eu vă spun un lucru: aceste intenţii nu se vor pune în 
aplicare. Punct. 
Şi Roşia Montană, şi Pungeştii sunt pământ românesc şi aşa vor rămâne! Iar cei ce le 
apără sunt eroi. Nu vorbesc de ecologie aici, n-am ce vorbi, eu discut despre 
pământul meu, care nu este al generaţiei mele ci al urmaşilor mei şi al urmaşilor 
urmaşilor mei, în veacul vecilor! 
„De la Nistru pân-la Tisa / Tot românul plânsu-mi-s-a / Că nu mai poate străbate / 
De-atâta străinătate“ – Doina lui Mihai Eminescu, o citeam în taină înainte de 
evenimentele din ’89 şi o citesc acum ca să văd imaginea României actuale. 
Cea mai jalnică este prestaţia clasei politice. Pe 2 decembrie, la Pungeşti se loveau 
românii pe români cu ciomegele, dar în Bucureşti era bal cu toalete de mii de euro 
purtate de cocotele politice şi corporatiste. Este greţos! 
Şi un ultim aspect. Unde este poziţia BOR faţă de situaţia de la Pungeşti? Cum au 
fost susţinuţi cei câţiva preoţi şi monahi care s-au opus cu mare curaj fărădelegilor? 
Din păcate, la noi, românii, tăcerea este un nărav vechi al clerului. 
Ion Longin Popescu: Pământul țării este de vânzare? Se pare că politicienii și mulți 
români nu au nimic împotriva cumpărării pământului de către străini. 
Călin Georgescu: Pământul ţării este sfânt prin eroii, martirii şi sfinţii pe care îi 
adăposteşte în adânc, spunea părintele Iustin Pârvu. Nu este de vânzare nimănui şi 
nicicând. Cu toate acestea, de la 1 ianuarie, politicienii români au dat drumul să se 
vândă pământul ţării! Dacă nu iubesc glia străbună şi nu au lucrat niciodată 
pământul, cum să-l apere? La fel este şi cu oamenii: îţi dai afară copiii din casă? Este 
o luptă teribilă pentru putere. 
Or, o ţară care are 12% analfabeţi şi încă până la 20% analfabeţi ştiinţific, persoane 
care citesc dar nu înţeleg nimic, este uşor de manipulat. Guvernanţii au nevoie de o 
masă amorfă care să pună ştampila pe buletinul de vot; în acest scop populația este 
instrumentată să răspundă pavlovian la pomeni electorale gen ulei, zahăr şi pui. 
Ion Longin Popescu: Ce alte elemente sapă la rădăcina fiinţei naţionale? Ce 
înseamnă „Românii au uitat să trăiască vertical“? 
Călin Georgescu: Ne-am uitat tradiţiile şi de unde am venit. Suntem vânduţi 
corporaţiilor, care vor doar să cheltuieşti, fără să înţelegi de ce. Au cumpărat 
conştiinţa omului cu 1 kg de făină şi de orez şi cu 1 litru de ulei. Oamenii nu mai au 
exemple tari de virtute şi atunci îşi iau lumea în cap. Nu există un proiect comun, ci 
doar planuri individuale. Fiecare pentru el. Pierderea verticalităţii vine din lipsa 
noastră de dragoste faţă de pământul nostru şi de înţelegere a rostului neamului 
românesc. 
Spre exemplu, SUA au transmis de curând că investitorii americani vor veni în 
România numai dacă se va semna un nou acord cu FMI şi va fi votată o legislaţie 
permisivă pentru exploatarea gazelor de şist. Cât tupeu trebuie să ai ca să faci o 
asemenea declaraţie? Şi câtă slugărnicie ca să o accepţi? 
Dar „brazii se frâng, nu se îndoiesc“, spunea un erou al neamului, Ion Gavrilă 
Ogoranu. 
Eu zic că românii nu vor sta îndărătul gratiilor până ce bătrâneţea şi rutina vor pune 
stăpânire pe ei, iar vitejia va rămâne amintire şi dorinţă neîmplinită. 
Pentru menţinerea verticalităţii familia este de bază. Şi aici s-a săpat adânc, pentru 
distrugerea ei. Peste 2 milioane de români lucrează în afara ţării şi trimit bani acasă. 
Dar acasă au rămas familii distruse, divorţurile s-au înmulţit peste măsură, ca şi 
copiii abandonaţi şi oamenii bolnavi sufleteşte şi moraliceşte. 
Educaţia mamei în duhul credinţei şi al dragostei de neam face mai mult decât 
instruirea armatei. Mamele noastre au fost printre cei mai puternici eroi ai ţării. 
Mamele creştine, mucenicii din închisori şi eroii de prin munţi au ţinut verticalitatea 
neamului. Eroii noştri martiri ar trebui canonizaţi, declaraţi sfinţi, începând cu Mihai 
Viteazu, Valeriu Gafencu şi Arsenie Boca. Apoi ar trebui oprite avorturile şi scoasă în 
afara legii manifestarea publică a homosexualităţii şi orice propagandă în favoarea ei. 
Sunt condiţii nenegociabile dacă vrem să ne mai păstrăm verticalitatea ca oameni şi 
trăinicia ca neam. 
Ion Longin Popescu: Cum traduceţi fraza: „România este o ţară condamnată la 
neputinţă, pentru a fi exploatată“? Ce este „criza de încredere“? 
Călin Georgescu: Statul nu pune în practică ce spune, sau ce spune legea. Prin 
urmare, încrederea în instituţiile statului este zero. Dacă ai o lege, îţi mai trebuie una 
care să o pună în aplicare. Cum să ai încredere în cineva care te fură şi te umileşte 
permanent? Politicul în România stăpâneşte bine arta manipulării şi a dezinformării 
pentru a se menţine la putere. Se schimbă doar politicienii, ei între ei, pentru că în 
spate au acelaşi scop necreştinesc şi anticreştin. 
Iar efectele se văd nu doar în sărăcia şi umilinţa trăite de români în ţară, ci şi în 
afara ţării. De multă vreme, „român“ este în Occident un calificativ depreciativ şi nu 
denumirea unui neam demn de stimă. 
Supremaţia politicului este în România un semn de pierdere a orientării creştine. 
Omul a pierdut nădejdea mântuirii, iar politica a devenit un fel de mântuire socială. 
Compromisul în gândire şi vorbă, nepăsarea în faptă au deschis drum liber 
absurdului în societatea românească. Este dreapta răsplată a creştinilor care nu au 
putut să fie creştini. Dacă românul ar sta la rând să facă fapte bune, aşa cum stă la 
rând la sfintele moaşte, ar fi bine. Dar nu se întâmplă astfel! 
Nu-ţi face semnul crucii înainte de a fi sigur că poţi purta povara ei pe umerii tăi! 
Ion Longin Popescu: Cum traduceţi fraza: „Statul şi-a abandonat cetăţenii, iar 
cetăţenii şi-au abandonat statul“? 
Călin Georgescu: Statul, fiind luat ostatec de grupările mafiote, nu se mai 
interesează de binele public decât prin măsuri populiste, iar cetăţenii se mulţumesc, 
marea majoritate, cu pâine şi circ, dar şi cu portiţele, special lăsate în economia 
neagră şi gri care, practic, ţin ţara să nu se prăbuşească. 
Pentru Legea lui Dumnezeu nu ne luptăm, dar pentru un trai uşor şi salarii grase o 
facem! Un popor care pretinde că 87% dintre fiii lui sunt creştini ortodocşi! Unde este 
datoria noastră de a fi străjerii neamului? Chiar nu mai sunt bărbaţi viteji în ţara 
noastră? Unde este biserica luptătoare a neamului în asemenea momente grele? 
Biserica oficială este pângărită şi biserica ascunsă este prigonită! 
Cei care conduc sunt cei care au mai condus. Cum spunea Eminescu: „alte măşti, 
aceeaşi piesă, / alte guri, aceeaşi gamă“. 
În loc să înstrăinăm resursele ţării, hai să construim câmp de lucru pentru oameni și 
să înflorească o țară întreagă! 
Ion Longin Popescu: Care este nădejdea dv. în refacerea României? Cum vedeţi 
viitorul ei? 
Călin Georgescu: Nădejdea să ne fie ancora în viaţă! 
A fi descendent dintr-un popor de eroi şi de martiri nu poate decât să dea încredere 
în viitor. Sunt oameni pregătiţi în această ţară să facă istorie şi nu spectacol ieftin. 
Noi NU suntem urmaşii Romei, dar suntem urmaşii lui Decebal şi ai lui Mihai Viteazu, 
şi ai lui Ştefan cel Sfânt, şi ai martirilor Brâncoveni. 
Cum vrem să fim cunoscuţi în istoria lumii? Ca un popor letargic sau ca o naţie de 
viteji şi oameni drepţi? Depinde de noi şi de atitudinea noastră, de grija faţă de 
aproapele nostru. La ora actuală, în ţară este un soi de văicăreală cronicizată. 
Trebuie făcută diferenţa între văicăreală şi atitudine. Toţi se văicăresc că nu au bani, 
se plâng de ticăloșia clasei politice, dar nu ies în stradă pentru unire şi schimbare. 
Prostiei și aroganței celor care conduc pentru simplul fapt că sunt membri de partid 
trebuie să li se pună, hotărât, opreliște. Nu puneţi, ne îndeamnă Mântuitorul, petic 
de postav nou la haina veche pentru că se rupe, şi nici vin nou în burduf vechi, 
pentru că se crapă. Schimbarea, ca să fie efectivă, trebuie să fie totală. 
Virtuţile poporului român, cei de la talpa ţării, sunt mult mai înalte şi, în acelaşi timp, 
cu adevărat patriotice şi naţionale faţă de cele ale clasei politice conducătoare. Iar 
conştiinţa poporului român nu suportă politica publică a trădării şi înrobirii. Să luăm 
aminte, vremea refacerii se apropie! 
Speranţa este mare numai pentru cel ce are credinţa mare. Chiar dacă hoţii şi 
impostura par astăzi de neînvins, greu de înlăturat, chiar dacă par că sporesc zilnic în 
putere, chiar dacă avem impresia că a dispărut credinţa, viitorul României va fi demn 
şi luminos, pentru că pe dedesubtul viiturii rău mirositoare de acum curge fluviul 
credinţei strămoşeşti în Hristos cel Viu şi Biruitor. Trebuie doar să îndrăznim! 

